
Projekti “Aurinkoiset rajakaupungit” sildfinantseerimine ja omafinantseeringu kinnitamine
Otsus võetakse vastu Kohaliku omavalitsuse korralduse seaduse § 22 lõike 1 punkti 8 alusel.

1. ASJAOLUD JA MENETLUSE KÄIK
Narva Linna Arenduse ja Ökonoomika Amet töötab välja projekti “Aurinkoiset rajakaupungit” (Päikeselised piirilinnad) selle järgnevaks esitamiseks Lõuna-Soome ja Eesti Interreg IIIA programmi. Projektil on partneriks Hamina linn, Soome. Projekt näeb ette piiriülest koostööd turismivaldkonnas, et tõsta turismifirmade kompetentsi ja levitada informatsiooni Narva ja Hamina piirkondade kohta. Projekti käigus koostatakse turismimaterjalid Narva ja Hamina kohta (kaardid, trükised, teejuhid) Kotka-Sillamäe laevaliini kasutavatele turistidele ja turismifirmadele ning viiakse läbi koolitused turismifirmadele.

Programmist taotletav summa on 2 346 990 kr, millest Narva linna omafinantseering moodustab 586 748 kr (25%). Narva omafinantseeringut on vaja 2007. aastaks. Projekti positiivse  rahastamise otsuse korral on Narva linnal võimalik saada 40% Siseministeeriumi toetust omafinantseeringu kulude katmiseks.

Programmi kohaselt peab Narva Linnavalitsus algul ise projekti kulud katma, sest välisabi laekub pärast projekti lõpparuande aktsepteerimist programmi poolt. Selleks, et Linnavalitsus saaks projekti kulude eest õigeaegselt tasuda, on üheks võimaluseks võtta pangast sildfinantseerimise laen. Sildfinantseerimist on vaja summas 586 748 krooni. Välisabi laekub 2008. aasta II kvartalis.

Sildfinantseerimine tähendab väljamakseid linnaeelarvest välisabi sisaldava projekti kulude katteks välisabist saadavate vahendite ulatuses enne välisabi laekumist. Välisabi vahendite laekumisel linnaeelarve vahendid taastatakse. Sildfinantseerimine on sisuliselt välisabi krediteerimine ning selleks on võimalik kasutada panga sildfinantseerimise laenu.

2. ÕIGUSLIKUD JÄRELDUSED

Projektide omafinantseeringu kinnitamine ja sildfinantseerimiseks loa andmine on võimalik Narva Linnavolikogu otsusega, sest see ei ole seadusega antud kellelegi teise kinnitada. Sellega seoses on Narva Linnavolikogul õigus vastavalt Kohaliku omavalitsuse korralduse seaduse § 22 lõike 1 punktile 8 antud otsust vastu võtta.

3. OTSUS

3.1 Kinnitada projekti “Aurinkoiset rajakaupungit” omafinantseeringuks 586 748 kr. 

3.2 Projekti positiivse rahastamisotsuse korral Narva Linnavalitsusel näha omafinantseering ette 2007. aasta eelarves.

3.3 Lubada Narva Linnavalitsusel võtta sildfinantseerimise pangalaen 2007. aastal        586 748 krooni ulatuses.

4. VAIDLUSTAMINE

Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest.

5. OTSUSE JÕUSTUMINE
Otsus jõustub seadusega sätestatud korras.

